title: Regulamentul de punere în aplicare (UE) 2018/1586 al Comisiei din 22 octombrie 2018 de instituire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă, adâncimea minimă și interzicerea pescuitului deasupra habitatelor protejate pentru năvoadele de plajă utilizate în apele teritoriale ale Croației

text:
                  23.10.2018

                  RO

                  Jurnalul Oficial al Uniunii Europene

                  L 264/16

         REGULAMENTUL DE PUNERE ÎN APLICARE (UE) 2018/1586 AL COMISIEI
         din 22 octombrie 2018
         de instituire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă, adâncimea minimă și interzicerea pescuitului deasupra habitatelor protejate pentru năvoadele de plajă utilizate în apele teritoriale ale Croației
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană (1), în special articolul 4 alineatul (5) și articolul 13 alineatele (5) și (10),
         întrucât:

                     (1)

                     Articolul 4 alineatul (1) din Regulamentul (CE) nr. 1967/2006 interzice pescuitul cu traule, drage, plase-pungă, unelte filtrante înconjurătoare de navă, năvoade de plajă sau plase similare deasupra solului submarin de iarbă de mare constituit, în special, din Posidonia oceanica sau din alte fanerogame marine.

                     (2)

                     La cererea unui stat membru, Comisia poate să acorde o derogare de la articolul 4 alineatul (1) primul paragraf din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 4 alineatul (5).

                     (3)

                     Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate în raza a 3 mile marine de la coastă sau în cadrul izobatei de 50 m, în cazul în care această adâncime este atinsă la o distanță mai mică de coastă.

                     (4)

                     La cererea unui stat membru, Comisia poate să acorde o derogare de la articolul 13 alineatul (1) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 13 alineatul (1) al doilea paragraf, precum și la articolul 13 alineatele (5) și (9).

                     (5)

                     La 26 ianuarie 2016, Comisia a primit din partea Croației o cerere de derogare de la articolul 13 alineatul (1) primul paragraf din respectivul regulament, în ceea ce privește utilizarea de năvoade de plajă tradiționale de tip „šabakun” cu dimensiuni mari ale ochiului de plasă pentru pescuitul de specii de seriolă (Seriola dumerili), de năvoade de plajă tradiționale de tip „oližnica” pentru pescuitul de aterină (Atherina boyeri) și de năvoade de plajă de tip „girarica” și „migavica” pentru pescuitul de specii de smarid (Spicara smaris) în apele teritoriale ale Croației.

                     (6)

                     În cadrul aceleiași cereri, Croația a solicitat o derogare de la articolul 4 alineatul (1) primul paragraf din Regulamentul (CE) nr. 1967/2006, în ceea ce privește utilizarea năvoadelor de plajă tradiționale de tip „girarica” și „migavica” pentru pescuitul de specii de smarid (Spicara smaris).

                     (7)

                     Cererea vizează activitățile de pescuit deja autorizate de Croația și se referă la nave care practică pescuitul de mai mult de cinci ani și care își desfășoară activitatea conform unui plan de gestionare pus în aplicare de Croația prin Ordonanță ministerială (2) în conformitate cu articolul 19 alineatul (2) din Regulamentul (CE) nr. 1967/2006 la data de 30 martie 2018 (denumit în continuare „planul de gestionare croat”).

                     (8)

                     În aprilie și octombrie 2016, Comitetul științific, tehnic și economic pentru pescuit (CSTEP) a evaluat derogarea solicitată de Croația, precum și planul de gestionare aferent. CSTEP a subliniat necesitatea unor clarificări privind uneltele de pescuit utilizate, capturile accidentale, datele de monitorizare și datele științifice. Croația a furnizat clarificări corespunzătoare Comisiei și a revizuit în consecință planul de gestionare prin introducerea de măsuri suplimentare privind controlul, gestionarea flotei, colectarea de date și monitorizarea.

                     (9)

                     Derogările solicitate de Croația îndeplinesc condițiile prevăzute la articolul 4 alineatul (5) și la articolul 13 alineatele (5) și (9) din Regulamentul (CE) nr. 1967/2006.

                     (10)

                     În speță, există o serie de constrângeri geografice specifice, având în vedere atât structura morfologică distinctă a Croației, caracterizată de o coastă lungă cu numeroase insule, cât și distribuția spațială a speciilor vizate, care sunt prezente exclusiv în anumite locuri și zone specifice din regiunile costiere la adâncimi mai mici de 50 metri. Prin urmare, locurile de pescuit sunt limitate.

                     (11)

                     În ceea ce privește pescuitul de specii de smarid, cererea vizează activitățile de pescuit desfășurate de navele cu o lungime totală mai mică sau egală cu 12 metri și cu o capacitate a motorului mai mică sau egală cu 85 kW cu plase de fund remorcate, întreprinse în mod tradițional pe sol submarin constituit din Posidonia, în conformitate cu articolul 4 alineatul (5) primul paragraf din Regulamentul (CE) nr. 1967/2006. Mai mult, activitatea de pescuit constând în pescuitul de specii de smarid afectează aproximativ 5 % din zona acoperită de sol submarin de iarbă de mare din specia Posidonia oceanica în cadrul zonei vizate de planul de gestionare și mai puțin de 5 % din solul submarin de iarbă de mare din apele teritoriale ale Croației, în conformitate cu cerințele de la articolul 4 alineatul (5) primul paragraf punctele (ii) și (iii) din Regulamentul (CE) nr. 1967/2006.

                     (12)

                     Activitatea de pescuit nu poate fi întreprinsă cu alte unelte, deoarece numai năvoadele de plajă dețin caracteristicile tehnice necesare pentru a efectua acest tip de pescuit.

                     (13)

                     Mai mult, activitatea de pescuit nu are un impact semnificativ asupra mediului marin, deoarece năvoadele de plajă sunt unelte foarte selective, ele nu ating fundul mării și nu pot fi utilizate deasupra solului submarin acoperit cu Posidonia oceanica.

                     (14)

                     Cererea se referă la 87 de nave. Din aceste motive, derogarea solicitată de Croația afectează un număr limitat de nave, comparativ cu zona vastă de repartiție a flotei de pescuit cu aceste tipuri de unelte, reprezentând 1 % din flotă și 2 % din tonajul brut (GT).

                     (15)

                     Navele respective sunt incluse pe o listă comunicată Comisiei în conformitate cu articolul 13 alineatul (9) din Regulamentul (CE) nr. 1967/2006.

                     (16)

                     Planul de gestionare croat stabilește toate definițiile relevante cu privire la activitățile de pescuit în cauză și garantează că nu va exista o creștere viitoare a efortului de pescuit în conformitate cu articolul 13 alineatul (9) din Regulamentul (CE) nr. 1967/2006, deoarece se vor elibera autorizații de pescuit doar pentru cele 87 de nave menționate, care dețin deja autorizații de pescuit din partea Croației. În acest sens, se remarcă faptul că, în conformitate cu planul de gestionare croat și cu Ordonanța Ministerială, nu sunt prevăzute locuri de pescuit pentru năvoadele de plajă de tip „girarica” și „migavica” și „šabakun” în zona de pescuit cunoscută ca „A”, în timp ce utilizarea năvodului de plajă de tip „oližnica” este permisă doar în subzonele de pescuit cunoscute ca „E4” și „F2”. În plus, utilizarea năvoadelor de plajă este interzisă în zonele identificate ca parcuri naționale și habitate speciale.

                     (17)

                     Activitățile de pescuit vizate îndeplinesc cerințele de la articolul 4 din Regulamentul (CE) nr. 1967/2006. Într-adevăr, năvoadele de plajă sunt trase în coloana de apă și nu intră în contact cu fundul mării.

                     (18)

                     Cerințele prevăzute la articolul 8 alineatul (1) litera (h) din Regulamentul (CE) nr. 1967/2006 nu se aplică, deoarece ele se referă la traulere.

                     (19)

                     În ceea ce privește cerința de a îndeplini dispozițiile de la articolul 9 alineatul (3) din Regulamentul (CE) nr. 1967/2006, care stabilește dimensiunea minimă a ochiurilor de plasă în ceea ce privește utilizarea năvoadelor de plajă tradiționale de tip „oližnica” pentru pescuitul de aterină (Atherina boyeri), Comisia ia act de faptul că, în conformitate cu articolul 9 alineatul (7) din respectivul regulament, Croația a autorizat, în planul său de gestionare, o derogare de la articolul 9 alineatul (3) din respectivul regulament, dat fiind că activitățile de pescuit în cauză sunt foarte selective, au un impact neglijabil asupra mediului marin și nu sunt afectate de dispozițiile de la articolul 4 alineatul (5).

                     (20)

                     Comisia ia act de faptul că Croația nu a autorizat o derogare în planul său de gestionare de la cerințele prevăzute la articolul 9 alineatul (3) din Regulamentul (CE) nr. 1967/2006 în ceea ce privește utilizarea de năvoade de plajă tradiționale de tip „šabakun” cu dimensiuni mari ale ochiului de plasă pentru pescuitul de specii de seriolă (Seriola dumerili), precum și în ceea ce privește utilizarea de năvoade de plajă tradiționale de tip „girarica” și „migavica” pentru pescuitul de specii de smarid (Spicara smaris).

                     (21)

                     Activitățile de pescuit în cauză se desfășoară la o distanță foarte mică de coastă și nu interferează așadar cu activitățile altor nave.

                     (22)

                     Planul de gestionare garantează că acele capturi din speciile menționate în anexa III la Regulamentul (CE) nr. 1967/2006 sunt minime, deoarece speciile vizate sunt speciile de seriolă (Seriola dumerili), aterina (Atherina boyeri) și speciile de smarid (Spicara smaris), care nu sunt menționate în anexa III la Regulamentul (CE) nr. 1967/2006, iar activitățile de pescuit sunt foarte selective.

                     (23)

                     Activitățile de pescuit sunt foarte selective și nu vizează cefalopodele.

                     (24)

                     Planul de gestionare include măsuri pentru monitorizarea activităților de pescuit, astfel cum se prevede la articolul 4 alineatul (5) al cincilea paragraf și la articolul 13 alineatul (9) al treilea paragraf din Regulamentul (CE) nr. 1967/2006 și, prin urmare, îndeplinește condițiile prevăzute la articolul 14 din Regulamentul (CE) nr. 1224/2009 al Consiliului (3).

                     (25)

                     Prin urmare, derogarea solicitată ar trebui să fie acordată.

                     (26)

                     Croația ar trebui să transmită rapoarte Comisiei la intervale regulate și în conformitate cu planul de monitorizare prevăzut în planul de gestionare croat.

                     (27)

                     O limitare a duratei derogării va permite adoptarea cu promptitudine a unor măsuri de gestionare corective, în cazul în care raportul prezentat Comisiei va indica o stare de conservare nesatisfăcătoare a stocului exploatat, oferind totodată posibilitatea de îmbogățire a cunoștințelor științifice în vederea stabilirii unui plan de gestionare îmbunătățit.

                     (28)

                     Măsurile prevăzute în regulament sunt conforme cu avizul Comitetului pentru pescuit și acvacultură,

               ADOPTĂ PREZENTUL REGULAMENT:

            Articolul 1
            Derogare

               (1)   Articolul 4 alineatul (1) din Regulamentul (CE) nr. 1967/2006 nu se aplică în apele teritoriale ale Croației pescuitului de specii de smarid (Spicara smaris) cu năvoade de plajă de tip „girarica” și „migavica”.

               (2)   Articolul 13 alineatul (1) primul paragraf din Regulamentul (CE) nr. 1967/2006 nu se aplică în apele teritoriale ale Croației următoarelor activități de pescuit:

                           (a)

                           pescuitul de specii de seriolă (Seriola dumerili) cu năvoade de plajă de tip „šabakun” cu dimensiuni mari ale ochiului de plasă;

                           (b)

                           pescuitul de aterină (Atherina boyeri) cu năvoade de plajă de tip „oližnica”; precum și

                           (c)

                           pescuitul de specii de smarid (Spicara smaris) cu năvoade de plajă de tip „girarica” și „migavica”.

               (3)   Năvoadele de plajă menționate la alineatele (1) și (2) se utilizează de către navele care:

                           (a)

                           dețin un număr de înregistrare stabilit în planul de gestionare croat adoptat de Croația în conformitate cu articolul 19 din Regulamentul (CE) nr. 1967/2006;

                           (b)

                           practică pescuitul de mai mult de cinci ani și nu prevăd nicio creștere viitoare a efortului de pescuit depus; și

                           (c)

                           dețin o autorizație de pescuit și operează în temeiul planului de gestionare croat.

            Articolul 2
            Planul de monitorizare și raportul
            Croația transmite Comisiei, în termen de trei ani de la intrarea în vigoare a prezentului regulament, un raport întocmit în conformitate cu planul de monitorizare stabilit în planul de gestionare croat.

            Articolul 3
            Intrarea în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 26 octombrie 2018 până la 26 octombrie 2021.

            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 22 octombrie 2018.

                  Pentru Comisie

                  Președintele

               Jean-Claude JUNCKER

            (1)  JO L 36, 8.2.2007, p. 6.

            (2)  Pravilnik o obavljanju gospodarskog ribolova na moru obalnim mrežama potegačama, Narodne Novine, OJ 30/2018, modificat prin Pravilnik o izmjeni Pravilnika o obavljanju gospodarskog ribolova na moru obalnim mrežama potegačama, OJ 49/2018.

            (3)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).